Kirúgták az ördögűző érseket
Kizárták a papi rendből Emmanuel Milingo ördögűző és ráolvasással gyógyító afrikai származású érseket, aki egy koreai nővel kötött házasságával nagy botrányt váltott ki a katolikus egyházon belül - közölte csütörtökön a Vatikán.
A 2006-ban kiközösített Milingo már nem tartozik a papi rendhez – közölte csütörtökön a Vatikán. A döntés oka az volt, hogy a zambiai származú főpap fenyegetőzött: illegálisan szentel fel püspököket egy szakadár egyház keretei között, amely engedélyezi a papok házasságát.

A kánonjog értelmében Milingo nem láthat el papi szolgálatot, és nem ölthet fel többé papi öltözéket. A Vatikán figyelmeztette a hívőket, hogy a Milingo által szervezett eseményeken való részvétel “törvénytelen”. Az érseknek igen sok követője volt, amikor a 80-as és 90-es években a Vatikán illetékese volt, és Olaszországban élt.

Milingo, aki ördögűzőként vált ismertté, az utóbbi éveket a papi nőtlenség elleni harcnak szentelte. Véleménye szerint csak a házasodás engedélyezésével lehet leküzdeni a paphiányt. Egyes becslések szerint legkevesebb 150 ezren hagyták el a papi hivatást azért, hogy megnősüljenek, ám közülük sokan vissza szeretnének térni az egyház kebelébe.
külföld